b'\n_START_ARTICLE_\nKatanga\n_START_SECTION_\nIstorija\n_START_PARAGRAPH_\nPo bant\xc5\xb3 migracij\xc5\xb3 visa teritorija buvo apgyvendinta bant\xc5\xb3 gen\xc4\x8di\xc5\xb3. Svarbiausios tarp j\xc5\xb3 buvo balubai, balundai, sangai, hembai, tumbvai, bembai. Katangos teritorijos\xc2\xa0\xe2\x80\x93 vienas i\xc5\xa1 svarbiausi\xc5\xb3 U\xc5\xbesachario Afrikos civilizacijos \xc5\xbeidini\xc5\xb3. Jau V a. centrin\xc4\x97je Katangoje susiformavo auk\xc5\xa1to lygio Upembos kult\xc5\xabra, kurios gyventojai vyst\xc4\x97 plat\xc5\xb3 prekybini\xc5\xb3 ry\xc5\xa1i\xc5\xb3 tinkl\xc4\x85. Pradedant XVI a. pabaiga, \xc5\xa1ios kult\xc5\xabros \xc4\xaftakoje atsirado pirmieji valstybiniai junginiai\xc2\xa0\xe2\x80\x93 Lubos (\xc5\xa1iaurin\xc4\x97 Katanga), Lundos (ryt\xc5\xb3 Katanga), Kazemb\xc4\x97s (pietin\xc4\x97 Katanga) karalyst\xc4\x97s. Jose susiformavo sud\xc4\x97tingos politin\xc4\x97s strukt\xc5\xabros, sudievint\xc5\xb3 valdov\xc5\xb3 kultas, slaptos religin\xc4\x97s organizacijos._NEWLINE_XIX a. viduryje \xc5\xa1ios imperijos pasiek\xc4\x97 did\xc5\xbeiausi\xc4\x85 ekspansijos lyg\xc4\xaf, o v\xc4\x97liau jas nusilpnino mfekan\xc4\x97 (klajokli\xc5\xb3 taut\xc5\xb3 antpuoliai i\xc5\xa1 piet\xc5\xb3) bei suahili\xc5\xb3 ir njamvezi\xc5\xb3 pirkli\xc5\xb3 hegemonija. Teritorijoje \xc4\xafsitvirtino efemeri\xc5\xa1kos vergvaldin\xc4\x97s Garaganz\xc4\x97s, Msirio, Tipu Tip imperijos._NEWLINE_Pa\xc4\x8dioje XIX a. pabaigoje, kolonijin\xc4\x97ms valstyb\xc4\x97ms dalijantis Afrik\xc4\x85, did\xc5\xbeiuma \xc5\xa1i\xc5\xb3 valstybi\xc5\xb3 teritorij\xc5\xb3 priskirta Belgijai ir tapo Laisvosios Kongo valstyb\xc4\x97s dalimi, o v\xc4\x97liau\xc2\xa0\xe2\x80\x93 Belgijos Kongo dalimi. Jau 1924\xc2\xa0m. suformuota Katangos (nuo 1947\xc2\xa0m.\xc2\xa0\xe2\x80\x93 Elizabetvilio) provincija, kurios teritorija beveik nekito nuo to laiko. Jos administracinis centras buvo Lubumba\xc5\xa1is (belg\xc5\xb3 laikais vadintas Elizabetviliu)._NEWLINE_PO KDR nepriklausomyb\xc4\x97s 1960\xe2\x80\x931963\xc2\xa0m. buvo pasiskelbusi separatistin\xc4\x97 Katangos Valstyb\xc4\x97, kuri v\xc4\x97liau inkorporuota \xc4\xaf KDR sud\xc4\x97t\xc4\xaf. 1971\xe2\x80\x931997\xc2\xa0m. teritorija vadinta \xc5\xa0abos provincija. Pagal 2005\xc2\xa0m. konstitucij\xc4\x85 de jure numatyta, kad Katanga bus padalinta \xc4\xaf 4 provincijas (Tanganika, Auk\xc5\xa1tutin\xc4\x97 Katanga, Auk\xc5\xa1tutinis Lomamis ir Lualaba), ta\xc4\x8diau de facto \xc5\xa1is padalinimas n\xc4\x97ra atliktas.\n_START_SECTION_\nGeografija\n_START_PARAGRAPH_\nPavir\xc5\xa1ius daugiausia kalvotas, apaug\xc4\x99s mi\xc5\xa1kais ir savanomis. \xc5\xa0iaur\xc4\x97je leid\xc5\xbeiasi \xc4\xaf Kongo basein\xc4\x85, o pietuose ir rytuose kyla \xc4\xaf auk\xc5\xa1tumas ir kalnus (Katangos plynauk\xc5\xa1t\xc4\x99). Svarbiausios up\xc4\x97s\xc2\xa0\xe2\x80\x93 Lualaba, Luvua, Lukuga, Luapula, Sankuru, Kasajus. \xc4\xae provincijos teritorij\xc4\x85 patenka dalis Mveru, Tanganikos e\xc5\xbeer\xc5\xb3, telk\xc5\xa1o Upembos e\xc5\xbeeras. Katanga yra svarbi vario, kobato ir kit\xc5\xb3 nauding\xc5\xb3j\xc5\xb3 i\xc5\xa1kasen\xc5\xb3 gavybos sritis.'